
PËR

PROJEKTLIGJIN

“PËR DISA SHTESA DHE NDRYSHIME NË LIGJIN NR. 43/2023 “PËR QEVERISJEN ELEKTRONIKE”, TË NDRYSHUAR”

I.	QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN
Qëllimi i projektligjit “Për disa shtesa dhe ndryshime në ligjin nr. 43/2023, “Për qeverisjen elektronike”, të ndryshuar” është përmirësimi dhe plotësimi i kuadrit ligjor të qeverisjes elektronike, në mënyrë që ai t’u përgjigjet zhvillimeve të shpejta teknologjike dhe nevojave në rritje të administratës publike, të qytetarëve dhe të biznesit për shërbime digjitale të shpejta, të sigurta, të ndërveprueshme dhe transparente.
Projektligji vijon reformën e nisur me ligjin nr. 25/2026, “Për disa ndryshime dhe shtesa në ligjin nr. 43/2023, “Për qeverisjen elektronike”, i ndryshuar”, me të cilin u krijua baza ligjore për shoqëritë operatore TIK dhe për kalimin në administrim të tyre të sistemeve, platformave dhe infrastrukturave TIK. 
Projektligji synon arritjen e tre objektivave kryesore. Së pari, krijimin e bazës ligjore për platformën “Pasqyra Albania”, si platformë kombëtare për transparencën dhe komunikimin me qytetarët, nëpërmjet së cilës qytetarët dhe subjektet private aksesojnë informacionin dhe dokumentacionin publik të autoriteteve publike, marrin informacion mbi dokumentacionin përkatës dhe ndjekin ecurinë e projekteve publike, si dhe kanë mundësi të ndjekin dhe gjurmojnë kërkesat dhe ankesat e tyre, sipas afateve të përcaktuara nga legjislacioni përkatës. Së dyti, mundësimin e aksesit të personave fizikë dhe juridikë privatë në të dhënat e bazave të të dhënave shtetërore, nëpërmjet platformës qeveritare të ndërveprimit, në përputhje me legjislacionin për bazat e të dhënave shtetërore, si dhe vendosjen e tarifave për këtë akses. Së treti, modernizimin e infrastrukturës qeveritare të hostimit, duke përfshirë në Qendrën e të Dhënave Qeveritare dhe në Qendrën e Vazhdueshmërisë së Punës infrastrukturën virtuale dhe shërbimet cloud computing, të cilat administrohen nga AKSHI, si dhe njësimin e kuptimit të shërbimit cloud computing me legjislacionin për sigurinë kibernetike.
II.	VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE
Ky projektligj nuk është i parashikuar në Programin e Përgjithshëm Analitik të Projektakteve për vitin 2026 për Ministrinë e Ekonomisë dhe Inovacionit, miratuar me vendimin nr.812, datë 30.12.2025 të Këshillit të Ministrave “Për miratimin e programit të përgjithshëm analitik të projektakteve që do të paraqiten për shqyrtim në Këshillin e Ministrave gjatë vitit 2026”.
Megjithatë, ky projektakt është në përputhje me Programin Politik të Këshillit të Ministrave, i cili e vendos transformimin digjital të administratës publike, ofrimin e shërbimeve publike në rrugë elektronike dhe rritjen e transparencës ndaj qytetarëve ndër prioritetet kryesore të qeverisjes.
Projektligji është gjithashtu në përputhje me objektivat e dokumenteve strategjike në fushën e shoqërisë së informacionit dhe të transformimit digjital, të cilat synojnë ndërveprimin e plotë të sistemeve shtetërore, përdorimin efektiv të të dhënave publike, përfshirjen e qytetarëve në monitorimin e veprimtarisë së administratës dhe ndërtimin e një infrastrukture digjitale qeveritare moderne, të sigurt dhe të qëndrueshme. 
III.	ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME
Zbatimi i ligjit nr. 43/2023 “Për qeverisjen elektronike”, i ndryshuar, ka konsoliduar portalin “e-Albania” si pikë të vetme kontakti për shërbimet elektronike dhe platformën qeveritare të ndërveprimit si shtyllë të shkëmbimit të të dhënave ndërmjet institucioneve. Megjithatë, përvoja e zbatimit dhe zhvillimet teknologjike të viteve të fundit kanë evidentuar tre fusha ku kuadri ligjor ekzistues nuk i përgjigjet më nevojave të administratës, të qytetarëve dhe të ekonomisë. Projektligji i trajton këto fusha si më poshtë.
1. Platforma “Pasqyra Albania”
Në gjendjen aktuale, qytetari ose subjekti privat që ka paraqitur një kërkesë ose ankesë pranë një autoriteti publik nuk ka një pikë të vetme ku të ndjekë ecurinë e saj. Informacioni mbi statusin e çështjes ndodhet i shpërndarë në sisteme të ndryshme institucionale, shpesh i paaksesueshëm për personin e interesuar, i cili detyrohet të kontaktojë disa herë dhe në mënyra të ndryshme institucionet përkatëse. Kjo situatë ul besimin e qytetarëve te administrata, rrit ngarkesën e sporteleve dhe e bën të vështirë evidentimin e vonesave dhe të tejkalimit të afateve ligjore.
Po ashtu, informacioni dhe dokumentacioni publik i autoriteteve publike, si dhe të dhënat mbi projektet publike, institucionin përgjegjës për zbatimin e tyre, financimin, afatet dhe fazat e realizimit, publikohen në burime të ndryshme dhe në formate të ndryshme, ose nuk publikohen fare në mënyrë të strukturuar. Kjo e vështirëson ndjeshëm monitorimin e veprimtarisë së administratës nga qytetarët.
Projektligji i jep platformës “Pasqyra Albania” njohje ligjore në ligjin për qeverisjen elektronike, në të njëjtën frymë me portalin “e-Albania”, dhe e përkufizon atë si platformën kombëtare për transparencën dhe komunikimin me qytetarët. Platforma ndërvepron me sistemet qeveritare, nëpërmjet platformës qeveritare të ndërveprimit, si dhe me sisteme dhe platforma të tjera elektronike të autoriteteve publike. Zgjedhja e ndërveprimit si bazë e funksionimit të platformës është e qëllimshme, të dhënat merren nga sistemet ku ato krijohen dhe administrohen, pa krijuar regjistra të rinj dhe pa dyfishuar sistemet ekzistuese. Në këtë mënyrë, institucionet nuk ngarkohen me hedhje të dyfishtë të të dhënave dhe përgjegjësia për trajtimin e kërkesave dhe të ankesave mbetet aty ku e përcakton ligji.
Projektligji përcakton tre funksionet kryesore të platformës: aksesin në informacionin dhe dokumentacionin publik të autoriteteve publike, ndjekjen e ecurisë së projekteve publike dhe informimin mbi dokumentacionin përkatës, si dhe ndjekjen dhe gjurmimin e kërkesave dhe të ankesave të qytetarëve dhe të subjekteve private, sipas afateve të përcaktuara në legjislacionin përkatës. Lista mbetet e hapur, në mënyrë që platforma të mund të pasurohet me module dhe funksionalitete të reja që i shërbejnë qëllimit të saj, pa qenë nevoja e ndryshimit të ligjit. Zhvillimi dhe mirëmbajtja e platformës i ngarkohen AKSHI-t, drejtpërdrejt ose nëpërmjet shoqërive operatore TIK, në përputhje me modelin e përcaktuar nga ligji nr. 25/2026.
2. Aksesi i personave privatë në të dhënat e bazave të të dhënave shtetërore
Neni 4, pika 25, i ligjit nr. 43/2023 e përkufizon platformën qeveritare të ndërveprimit si sistemin që mundëson komunikimin midis bazave të të dhënave shtetërore, me qëllim ofrimin e shërbimeve elektronike. Ky përkufizim e kufizon platformën sepse lejon vetëm komunikimin ndërmjet bazave shtetërore dhe vetëm për ofrimin e shërbimeve elektronike publike. Për rrjedhojë, subjektet private nuk kanë sot një kanal ligjor për të verifikuar drejtpërdrejt në burim të dhënat që u nevojiten për ushtrimin e veprimtarisë së tyre.
Në praktikë, këto subjekte mbështeten te dokumentet që u paraqet vetë klienti, gjë që rrit kohën e procedurave, kostot për qytetarët dhe rrezikun e përdorimit të dokumenteve të falsifikuara ose të pasakta, në një kohë kur legjislacioni sektorial i detyron ato të identifikojnë klientin dhe të vlerësojnë rrezikun.
Projektligji e zgjeron përkufizimin e platformës qeveritare të ndërveprimit, duke përfshirë aksesin e personave fizikë ose juridikë privatë në të dhënat, sipas legjislacionit në fuqi për bazat e të dhënave shtetërore. Njëkohësisht, në nenin 26 të ligjit shtohet një detyrë e re për AKSHI-n, e cila mundëson ekspozimin e shërbimeve web të bazave të të dhënave për aksesin e të dhënave parësore nga personat fizikë ose juridikë privatë, sipas të njëjtit legjislacion. Kushtet, nivelet e aksesit dhe garancitë për mbrojtjen e të dhënave personale nuk përcaktohen në këtë ligj, por në legjislacionin për bazat e të dhënave shtetërore, ndryshimet e të cilit propozohen njëkohësisht. Këto ndryshime parashikojnë, ndër të tjera, aksesin vetëm për lexim, kushtëzimin e aksesit në të dhënat personale me pëlqimin e subjektit të të dhënave dhe regjistrimin e çdo aksesi. 
Duke qenë se aksesi i subjekteve private shërben për veprimtari me qëllim fitimi, projektligji parashikon që ai të jetë i tarifuar dhe që të ardhurat të derdhen në buxhetin e shtetit. Llojet dhe masa e tarifave përcaktohen me vendim të Këshillit të Ministrave, në zbatim të delegimit ekzistues të nenit 36 të ligjit.
3. Hostimi i sistemeve qeveritare dhe shërbimet cloud
Neni 42, pika 2, i ligjit nr. 43/2023, i ndryshuar, kërkon që gjatë projektimit të sistemeve, autoriteti publik të parashikojë hostimin e nyjes primare pranë Qendrës së të Dhënave Qeveritare dhe të nyjes sekondare pranë Qendrës së Vazhdueshmërisë së Punës. Ky rregull u hartua në një kohë kur hostimi kuptohej vetëm si vendosje fizike e serverëve në një qendër të dhënash. Sot, infrastrukturat moderne bazohen në platforma virtualizimi dhe në shërbime cloud, të cilat ofrojnë shkallëzueshmëri, elasticitet, rezistencë ndaj fatkeqësive dhe efikasitet në kosto që infrastruktura fizike tradicionale nuk mund t’i ofrojë. Shumë teknologji të reja, përfshirë inteligjencën artificiale, ofrohen kryesisht ose ekskluzivisht në këtë formë.
Projektligji nuk e ndryshon rregullin e hostimit, por shton në nenin 42, qartësimin që Qendra e të Dhënave Qeveritare dhe Qendra e Vazhdueshmërisë së Punës përfshijnë infrastrukturën fizike dhe virtuale, si dhe shërbimet cloud computing, të cilat administrohen nga AKSHI, drejtpërdrejt ose nëpërmjet shoqërive operatore TIK. 
Për të shmangur përkufizime paralele të të njëjtit term në legjislacionin kombëtar, projektligji përcakton në nenin 4 të ligjit se “shërbim cloud computing” ka të njëjtin kuptim si në legjislacionin në fuqi për sigurinë kibernetike. Në këtë mënyrë, i njëjti koncept zbatohet njëlloj si për qëllime të sigurisë kibernetike, ashtu edhe për hostimin e sistemeve qeveritare dhe për licencimin. 
Garancitë ekzistuese të ligjit mbeten të paprekura. Detyrimi i ruajtjes së të paktën një kopjeje të të dhënave shtetërore brenda territorit të Republikës së Shqipërisë, sipas nenit 11, pika 5, regjimi i informacionit të klasifikuar, sipas nenit 37, pika 2, si dhe legjislacioni për mbrojtjen e të dhënave personale dhe për sigurinë kibernetike.
Efektet e pritshme
Efektet e pritshme të projektligjit konsistojnë, në radhë të parë, në rritjen e transparencës dhe të llogaridhënies së administratës publike. Nëpërmjet platformës “Pasqyra Albania”, qytetarët dhe subjektet private do të kenë një pamje të plotë dhe në kohë të kërkesave dhe të ankesave të tyre, të ecurisë së projekteve publike dhe të veprimtarisë së institucioneve. Kjo pritet të ulë kontaktet e panevojshme me sportelet dhe të nxisë respektimin e afateve ligjore.
Hapja e kontrolluar e aksesit të subjekteve private në të dhënat e bazave të të dhënave shtetërore pritet të shkurtojë procedurat, të ulë kostot për qytetarët dhe për bizneset, të forcojë luftën kundër mashtrimit dhe të krijojë mundësi për të ardhura nga tarifat, sipas legjislacionit financiar të zbatueshëm.
Modernizimi i konceptit të infrastrukturës qeveritare pritet të rrisë qëndrueshmërinë dhe vazhdimësinë e shërbimeve dhe t’i hapë rrugë përdorimit të teknologjive të reja në administratë, pa cenuar kontrollin e shtetit mbi të dhënat. Në tërësi, projektligji kontribuon në ndërtimin e një administrate digjitale më të shpejtë, më efikase dhe më të afërt me qytetarin.
IV.	VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR
Projektligji është në përputhje me Kushtetutën e Republikës së Shqipërisë dhe me marrëveshjet ndërkombëtare të ratifikuara nga Republika e Shqipërisë.
Projektligji është në harmoni me legjislacionin vendas në fuqi. Ndryshimet që lidhen me aksesin e personave privatë në bazat e të dhënave shtetërore janë hartuar në koherencë me projektligjin “Për disa shtesa dhe ndryshime në ligjin nr. 10 325, datë 23.9.2010, “Për bazat e të dhënave shtetërore”, me të cilin përbëjnë një paketë të vetme. Aksesi dhe hostimi i të dhënave realizohen në përputhje me ligjin nr. 124/2024 “Për mbrojtjen e të dhënave personale” dhe me ligjin nr. 25/2024 “Për sigurinë kibernetike”, si dhe pa cenuar legjislacionin për informacionin e klasifikuar.
V.	VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)
Projektligji nuk synon përafrimin e mëtejshëm të legjislacionit kombëtar me acquis të BE-së dhe nuk përmban dispozita për transpozimin e akteve të Bashkimit Evropian.
VI.	PËRMBLEDHJE SHPJEGUESE E PËRMBAJTJES SË PROJEKTAKTIT
Projektligji përmban 7 dispozita, të cilat parashikojnë këto shtesa dhe ndryshime në ligjin nr. 43/2023, datë 15.6.2023, “Për qeverisjen elektronike”, të ndryshuar:
Neni 1 parashikon katër ndërhyrje në nenin 4 “Përkufizime” të ligjit nr. 43/2023, të ndryshuar. 
Së pari, në pikën 15, pas togfjalëshit “infrastruktura fizike” shtohet togfjalëshi “…dhe virtuale si dhe shërbimet cloud computing”, duke përfshirë shprehimisht edhe infrastrukturën virtuale në përkufizimin përkatës. 
Së dyti, në pikën 25, pas fjalëve “me qëllim ofrimin e shërbimeve elektronike” shtohen fjalët “, si dhe aksesin e personave fizikë ose juridikë privatë në të dhënat, sipas legjislacionit në fuqi për bazat e të dhënave shtetërore”, me qëllim zgjerimin e funksionit të platformës qeveritare të ndërveprimit. 
Së treti, në pikën 37, pas togfjalëshit “brenda juridiksionit të tyre,” shtohet togfjalëshi “si dhe nga subjektet private, në kuptim të këtij ligji,”, duke përfshirë në përkufizimin përkatës edhe shërbimet elektronike të ofruara nga subjektet private. 
Së katërti, pas pikës 48, shtohen pikat 49 dhe 50, të cilat përkufizojnë përkatësisht “Pasqyra Albania” si platformën kombëtare për transparencën dhe komunikimin me qytetarët, dhe “Shërbim cloud computing” me të njëjtin kuptim si në legjislacionin në fuqi për sigurinë kibernetike.
Neni 2 shton nenin 14/1 “Platforma ‘Pasqyra Albania’”, i cili përcakton ndërveprimin e platformës me sistemet qeveritare dhe platforma të tjera të autoriteteve publike, për të mundësuar aksesin në informacionin dhe dokumentacionin publik, publikimin e dokumentacionit dhe ndjekjen e ecurisë së projekteve publike, si dhe gjurmimin e kërkesave dhe ankesave. Zhvillimi dhe mirëmbajtja realizohen nga AKSHI, drejtpërdrejt ose nëpërmjet shoqërive operatore TIK.
Neni 3 plotëson nenin 26: në shkronjën “c” përfshin edhe faqet web dhe, përmes shkronjës së re “ç/1”, parashikon që AKSHI mundëson ekspozimin ekspozimin e web service-ve të bazave të të dhënave, me qëllim aksesimin e të dhënave parësore nga personat fizikë ose juridikë privatë, sipas legjislacionit në fuqi për bazat e të dhënave shtetërore.
Neni 4 parashikon shtesa dhe ndryshime në nenin 36 të ligjit, duke vendosur tarifa për aksesin e personave fizikë ose juridikë privatë në bazat e të dhënave shtetërore nëpërmjet platformës qeveritare të ndërveprimit, me derdhje të të ardhurave në buxhetin e shtetit, dhe duke shtrirë mbi këto tarifa delegimin për përcaktimin e llojeve dhe të masës së tyre me vendim të Këshillit të Ministrave.
Neni 5 shton një fjali në pikën 1, të nenit 42 të ligjit, sipas së cilës Qendra e të Dhënave Qeveritare dhe Qendra e Vazhdueshmërisë së Punës përfshijnë infrastrukturën fizike dhe virtuale, si dhe shërbimet cloud computing, të cilat administrohen nga AKSHI, drejtpërdrejt ose nëpërmjet shoqërive operatore TIK.
Neni 6 parashikon detyrimin e Këshillit të Ministrave që brenda 3 muajve nga hyrja në fuqi e ligjit të plotësojë vendimin e miratuar sipas pikës 2, të nenit 36, të ligjit nr.43/2023 “Për qeverisjen elektronike”, i ndryshuar, në kushtet kur përmes këtij projektligji zgjerohen çështjet e përfshira në autorizimin ligjor përkatës.
Neni 7 përcakton hyrjen në fuqi të ligjit.
VII.	INSTITUCIONET DHE ORGANET QË NGARKOHEN PËR ZBATIMIN E KËTIJ PROJEKTAKTI
Për zbatimin e këtij ligji ngarkohen Ministria e Ekonomisë dhe Inovacionit, Agjencia Kombëtare e Shoqërisë së Informacionit, shoqëritë operatore TIK, autoritetet publike të qeverisjes qendrore dhe të vetëqeverisjes vendore, institucionet administruese të bazave të të dhënave shtetërore, si dhe Këshilli i Ministrave për nxjerrjen e aktit nënligjor në zbatim të tij.
VIII.	PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT
Projektligji është hartuar nga Ministria e Ekonomisë dhe Inovacionit dhe do të përcillet për mendim pranë Ministrisë së Drejtësisë, Ministrisë së Financave, Agjencisë Kombëtare të Shoqërisë së Informacionit, si dhe Komisionerit për të Drejtën e Informimit dhe Mbrojtjen e të Dhënave Personale.
IX.	RAPORTI I VLERËSIMIT TË TË ARDHURAVE DHE SHPENZIMEVE BUXHETORE
Projektligji nuk parashikon krijimin e institucioneve të reja me personalitet juridik dhe as shtimin e strukturave organizative ekzistuese. Detyrimet e reja realizohen nga AKSHI dhe nga shoqëritë operatore TIK, në kuadër të funksioneve dhe të burimeve ekzistuese.
Zbatimi i projektligjit pritet të ketë efekt pozitiv në buxhetin e shtetit. Të ardhura shtesë nga tarifat që do të paguajnë personat fizikë dhe juridikë privatë për aksesin në të dhënat e bazave të të dhënave shtetërore, të cilat derdhen në buxhetin e shtetit. Llojet dhe masa e tarifave përcaktohen me vendim të Këshillit të Ministrave, për këtë arsye, vlerësimi sasior i të ardhurave do të kryhet në fazën e hartimit të këtij akti nënligjor.
Zhvillimi dhe mirëmbajtja e platformës “Pasqyra Albania” realizohen nga AKSHI, drejtpërdrejt ose nëpërmjet shoqërive operatore TIK, brenda fondeve të miratuara dhe sipas rregullave për pagesat e shërbimeve të ofruara nga shoqëria operatore TIK ndaj institucioneve publike përfituese.
Dispozita për përfshirjen e infrastrukturës virtuale dhe të shërbimeve cloud computing në Qendrën e të Dhënave Qeveritare dhe në Qendrën e Vazhdueshmërisë së Punës nuk sjell në vetvete efekte financiare të drejtpërdrejta. Zbatimi i saj do të realizohet brenda fondeve buxhetore të planifikuara për infrastrukturën qeveritare.
Për rrjedhojë, projektligji nuk sjell efekte financiare shtesë për buxhetin e shtetit. Çdo shpenzim që lidhet me zbatimin e tij do të përballohet në përputhje me legjislacionin për menaxhimin e sistemit buxhetor dhe planifikimin buxhetor afatmesëm, nëpërmjet fondeve të miratuara për institucionet përgjegjëse.

Relacion për projektligjin “Për disa shtesa dhe ndryshime në ligjin nr. 43/2023 “Për qeverisjen elektronike”, të ndryshuar”
